钦定古今图书集成/明伦汇编/氏族典/第345卷 > 周𫖮
## 钦定古今图书集成/明伦汇编/氏族典/第345卷 > 周𫖮

按《晋书周𫖮传》：“𫖮字伯仁，浚之子也。少有重名，袭父
爵武城侯，拜秘书郎，累迁尚书吏部郎。元帝初，镇江
左，请为军谘祭酒，出为荆州刺史，召为扬武将军。中
兴建，补吏部尚书。顷之，以醉酒为有司所纠，白衣领
职。太兴初，更拜太子少傅，转尚书左仆射，寻为护军
将军。”初，𫖮以雅望获海内盛名，后颇以酒失，为仆射，
略无醒日，时人号为“三日仆射。”及王敦构逆，王师败
绩，与戴若思俱被收，遂于石头南门外石上害之。敦
素惮𫖮，每见𫖮辄面热，虽复冬月扇面，手不得休。敦
使缪坦籍𫖮家，收得素簏数枚，盛故絮而已，酒五瓮，
米数石，在官者服其清约。敦卒后，谥曰康。子闵、恬、颐。